Трихомоноз
|Бу мәкалә авторлык хокукларын бозу очрагы була ала, әмма чыганак күрсәтелмәгәндә бу мәсьәлә ап-ачык билгеләнә алмый.


Трихомоноз — шулай ук җенси юл белән күчә торган йогышлы авыру. Венерик авырулар арасында ул иң күп таралган. Америка галимнәре мәгълүматлары буенча. Җир шарында трихомоноз белән ел саен 170 млн га якын кеше: ир-атлар һәм хатын-кызлар авырый. Балаларда бу авыру сирәк очрый. Трихомоноз нәсел калдыруга сәләтсез булуга, йөклелекнең төрле тайпылышларына, бу авыру белән авыручы бала тууга, баланың үлеменә яки аның акыл зәгыйфьлегенә китерергә мөмкин. Сидек-җенес органнары трихомонозын трихомонада китереп чыгара. Хәзерге вакытта трихомонаданың 50 ләп төре билгеле. Ләкин кешедә аның 3 төре: авыз куышлыгы трихомонадасы, эчәклек трихомонадасы һәм урогениталь трихомонада очрый.
Трихомонада — бер күзәнәкле, хәрәкәтчән организм, камчылылар классына керә, һәм ул эволюция барышында кешенең җенес һәм сидек бүлеп чыгару системасында яшәргә һәм үрчүгә җайлашкан. Трихомоноз авыру кешеләрдән йога. Шулай ук трихомонадалар урын-җирдә һәм киемдә — 24 сәгать, спермада — 6 сәгать, сидектә — 3 сәгать, ә унитаз утыргычларында 1 сәгатькә кадәр яшәргә сәләтле. Авыру йоктырганнан соң инкубацион период уртача 5—15 көн дәвам итә. Авыру кискенләшкәндә ялкынсыну процессы көчле була, һәм ул күп булып эрен бүленеп чыгу, тышкы җенес органнары кычыту, әчетү белән характерлана. Шулай ук сидек бүленеп чыкканда да кискен авырту сизелә. Күпмедер вакыт үткәч, бу билгеләр кими, һәм ул хроник трихомонозга әйләнә. Күп очракта трихомоноз трихомонада бактерияләреннән генә булмыйча, аның җирлегендә хламидий, гонококк, стафилококклар да үрчеп, бу авыру тагын да катлауланырга мөмкин. Бу очракта авыруны дәвалау катлаулана һәм озак вакытлар таләп итә. Дәвалау курсы төгәлләнгәннән соң да, авырган кеше 2—3 ай табиблар күзәтүе астында булырга тиеш.